b'\n_START_ARTICLE_\nOlga Lavonius\n_START_PARAGRAPH_\nOlga Erika Lavonius, o. s. Simelius (4. huhtikuuta 1876 Haukipudas \xe2\x80\x93 16. marraskuuta 1948 Tampere) oli suomalainen lyseon lehtori ja suomentaja._NEWLINE_Lavoniuksen vanhemmat olivat nimismies Jaakko Simelius ja Matilda Amanda Slottsberg. H\xc3\xa4n p\xc3\xa4\xc3\xa4si ylioppilaaksi yksityistodistuksella Tampereen tytt\xc3\xb6koulusta vuonna 1900 ja valmistui filosofian kandidaatiksi 1904 ja maisteriksi 1907. Lavonius opiskeli Wolfenb\xc3\xbcttelin opettajaseminaarissa 1893-1894 ja teki opintomatkoja muun muassa Pariisiin ja Jenaan. _NEWLINE_Lavonius toimi Tampereen kauppakoulussa kieltenopettajana 1896\xe2\x80\x931902 sek\xc3\xa4 Tampereen suomalaisessa yhteiskoulussa saksan- ja ranskankielen opettajana 1902\xe2\x80\x931908 ja koulun johtajana 1906\xe2\x80\x931908. H\xc3\xa4n oli sen j\xc3\xa4lkeen Tampereen klassillisessa lyseossa uusien kielten kollegana, sittemmin vanhempana lehtorina 1908\xe2\x80\x931916._NEWLINE_Lavonius oli Tampereen kaupunginvaltuuston j\xc3\xa4senen\xc3\xa4 1920\xe2\x80\x931922 ja 1926\xe2\x80\x931930. H\xc3\xa4n oli N\xc3\xa4sij\xc3\xa4rvell\xc3\xa4 vuonna 1929 uponneen h\xc3\xb6yrylaiva Kurun avustustoimikunnan, sittemmin s\xc3\xa4\xc3\xa4ti\xc3\xb6n johtokunnan puheenjohtajana._NEWLINE_Olga Lavonius oli naimisissa vuodesta 1908 insin\xc3\xb6\xc3\xb6ri, vuorineuvos Magnus Lavoniuksen kanssa.'